O PP é a única formación que presenta candidaturas nos 313 concellos de Galicia, ao igual que sucedera nas eleccións municipais de 2015. Semella que o lugar no que atopou máis dificultadas para conformar unha lista foi en Negueira de Muñiz (Lugo), que escollerá cinco concelleiros pero onde o PP presenta unha candidatura con só dúas persoas.

O PP fai pleno nos 313 concellos e o PSOE fica fóra en só 10 lugares

O PSdeG-PSOE unha vez máis fica preto que abranguer todo o país coas súas candidaturas, pero ten que conformarse con presentar 303 listas, quedando fóra de 10 localidades (en 2015 presentara lista en 300 dos 314 concellos). Os socialistas si fan pleno en Lugo, pero non presentan candidatos e candidatas en seis concellos coruñeses (Boqueixón, Curtis, Moeche, Vilasantar, Vilarmaior e Zas), tres de Pontevedra (Dozón, Agolada e Mondariz-Balneario) e un de Ourense (Vilariño de Conso)

O BNG presenta candidaturas en 247 localidades, case 4 de cada 5. Son algunhas menos que no 2015 (259), pero case acada o 100% na provincia da Coruña (só queda fóra en sete concellos) e Pontevedra (queda fóra en catro). En Lugo non presenta lista en 17 lugares e Ourense é o territorio onde atopou máis dificultades, non atopando candidatos e candidatas en 38 localidades.

O BNG presenta candidaturas en 247 localidades.Ciudadanos estará presente en 69 localidades e Compromiso por Galicia en 45

Entre as restantes formacións, cómpre destacar a Ciudadanos, que foi quen de presentar lista en 69 concellos, fronte aos 19 de hai catro anos. O partido laranxa amósase especialmente implantado nas provincias de Pontevedra (26 candidaturas) e A Coruña (22), pero tamén en Ourense (14). Lugo (7) é o territorio no que presenta menos listas.

O quinto partido en número de listas presentadas é Compromiso por Galicia, con 45 candidaturas, unha cifra semellante á de 2015 (41). Estes concellos divídense case a partes iguais entre A Coruña (14), Ourense (14) e Lugo (11), cunha implantación algo inferior en Pontevedra (6).

Finalmente, tamén En Marea foi quen de aglutinar a máis de trinta candidaturas baixo denominacións como Mareas Locais, que sumarán os seus votos para tentar acadar representación nas Deputacións provinciais. O mesmo que a marca SON, apoiada por Anova, Podemos e Esquerda Unida, que reúne unha trintena de candidaturas. Por outra banda, VOX presenta listas en 13 concellos galegos, entre eles as sete cidades.